sumaktæpper
Sumaktæpper, soumaktæpper, fladvævede tæpper, der er udført i sumakteknik: Skudtrådene vikles omkring kædetrådene efter et bestemt system, fx hen over fire kædetråde og tilbage under to kædetråde, hen over de næste fire kædetråde osv. Til forskel fra kelim-teknikken gøres de vandrette skudrækker som regel færdige enkeltvis, og mellem dem indvæves en eller flere almindelige skudtråde; på bagsiden ses ofte løsthængende trådender. Teknikken giver mulighed for mange variationer. Tæpper og andre tekstiler i sumakteknik kendes især fra Kaukasus, men også fra nomade- og landsbyarbejder fra Iran (afshar, shahsavan) og Tyrkiet.